钦定古今图书集成/明伦汇编/氏族典/第188卷 > 萧摩诃
## 钦定古今图书集成/明伦汇编/氏族典/第188卷 > 萧摩诃

按《陈书萧摩诃传》，“摩诃字元引，兰陵人也。祖靓，梁右
将军。父谅，梁始兴郡丞。摩诃随父之郡，年数岁而父
卒。其姑夫蔡路养时在南康，乃收养之。稍长，果毅有
勇力。侯景之乱，高祖赴援京师，路养起兵拒高祖，摩
诃时年十三，单骑出战，军中莫有当者。及路养败，摩
诃归于侯安都，自此常隶安都征讨。天嘉初，除本县”
令。以平留异、欧阳纥之功，累迁巴山太守。太建五年，
众军北伐，以功授明毅将军、员外散骑常侍，封廉平
县伯。寻进爵为侯，转太仆卿。七年，除晋熙太守。九年，
授持节、武毅将军、谯州刺史，又授右卫将军。十四年，
高宗崩，始兴王叔陵于殿内手刃后主，伤而不死，叔
陵奔东府城，后主驰召摩诃，勒兵追斩之。以功授散
骑常侍、车骑大将军，封绥远郡公。寻改授侍中、骠骑
大将军，加左光禄大夫。会隋总管贺若弼镇广陵，窥
觎江左，后主委摩诃备御，授南徐州刺史。祯明三年，
隋军大至，诸将支离，阵犹未合，骑卒溃散，摩诃无所
用力，为隋军所执。入隋，授开府仪同三司。寻从汉王
谅诣并州，同谅作逆，伏诛。